Մեր խմբագրություն ահազանգեց Արաբկիր վարչական շրջանի 25-րդ փողոցի բնակիչ Ալեքսանդր Փիլոսյանը։ Նրա խոսքով՝ «Հայաստանի էլեկտրական ցանցեր» ընկերությունն իրենց փողոցում մալուխագծերի անցկացման աշխատանքներ է կատարել, որոնք չեն համապատասխանում անվտանգության նորմերին եւ պոտենցիալ վտանգ են ներկայացնում իր եւ հարակից բնակելի տների բնակիչների համար։ Փիլոսյանը մեզ հետ զրույցում նշեց, որ բազմիցս դիմել է «ՀԷՑ», նույնիսկ հանդիպում է ունեցել «ՀԷՑ»-ի տնօրենի հետ, սակայն իր մտահոգությունները չեն կիսել։ Բանն այն է, որ, բնակչի խոսքով, փողոցի գեոֆիզիկական հնարավորությունները սպառվել են, 5 մետր լայնությամբ փողոցով անցնում են հին եւ նոր ջրագծերի մետաղական խողովակներ, կոյուղագծի խողովակ եւ յուրաքանչյուր առանձնատան անհատական մետաղյա կոյուղագծերի տարբեր խորությամբ խողովակներ, իսկ «ՀԷՑ»-ը պատրաստվում է փողոցի կենտրոնական մասով բարձր լարման էլեկտրական մալուխներ տանել։ «ՀԷՑ»-ին ուղղված դիմումներից մեկում Փիլոսյանը մասնավորապես նշել է․ «Նշված փողոցում դեպի կայան տարված էլեկտրամալուխները մոնտաժվել են բազմաթիվ խախտումներով։ Երկու բազմաբնակարան շենքերին սպասարկող չորս առանձին մալուխալարերն անցնում են թվով 6 առանձնատների սեփականությունը համարվող ավտոտնակների եւ հողամասերի միջով։ Բազմաթիվ անգամ մալուխալարերի վնասման պատճառով վերանորոգման աշխատանքների ժամանակ քանդվել են սեփականատերերի շինությունների հատակները, վնասվել ու ոչնչացվել են առանձին ծառատեսակներ։ Կայանից դեպի փողոց տեղադրված հենասյուները գտնվում են բնակիչների սեփականությունը հանդիսացող հողամասերում։ Կայանից անհայտ ուղղությամբ գնացող օդային մալուխների համար օգտագործվել է ցերեկային լույսի համար նախատեսված հենասյունը, որը ծանրության ուժի ազդեցության տակ թեքվել է դեպի փողոցի կենտրոնական մաս եւ ժամանակի ընթացքում թեքվածության աստիճանը մեծանալու պատճառով շրջվելու է դիմացի տան վրա՝ հանգեցնելով մի շարք վտանգավոր հետեւանքների։ Քիչ ավելի հեռու մալուխներն ընկած են գազատար խողովակների եւ առանձնատների՝ մետաղական թիթեղից պատրաստված տանիքների վրա։ Այսքանից հետո փողոցի կենտրոնական մասով նախատեսվում է տանել բարձր լարման էլեկտրական մալուխներ՝ այն դեպքում, երբ 5 մետր լայնությամբ փողոցով անցնում են հին եւ նոր ջրագծերի մետաղական խողովակները, կոյուղագծի խողովակը եւ յուրաքանչյուր առանձնատան անհատական մետաղյա կոյուղագծերի տարբեր խորությամբ խողովակները։ Նշված փաստերը վկայում են այն մասին, որ փողոցի գեոֆիզիկական հնարավորությունները սպառված են»։